b'\n_START_ARTICLE_\nKrajevna skupnost Slava Klavora\n_START_PARAGRAPH_\nKrajevna skupnost Slava Klavora (kraj\xc5\xa1e KS Slava Klavora) je biv\xc5\xa1a krajevna skupnost v Mariboru, ki je obsegala skrajno severni del mestnega naselja Tezno. Ime je dobila po politi\xc4\x8dni delavki in narodni herojinji Slavi Klavori. KS je delovala v okviru ob\xc4\x8dine Maribor-Tezno, njen sede\xc5\xbe se je nahajal na Bevkovi ulici 2.\n_START_SECTION_\nZgodovina\n_START_PARAGRAPH_\nKS Slava Klavora je bila ustanovljena leta 1978 na podlagi izida referenduma o ustanovitvi novih KS na obmo\xc4\x8dju nekdanje KS Tezno, ki je potekal leta 1977. Na podlagi Odloka o mestnih \xc4\x8detrteh in krajevnih skupnosti v Mestni ob\xc4\x8dini Maribor se je KS Slava Klavora, skupaj s KS Silvira Tomasini in KS Martin Kon\xc5\xa1ak leta 1996 zdru\xc5\xbeila v enotno Mestno \xc4\x8detrt Tezno.\n_START_SECTION_\nGeografija\n_START_PARAGRAPH_\nKS je pokrivala severni del mestnega naselja Tezno. Obsegala je ve\xc4\x8dinoma gosto urbano podro\xc4\x8dje s stanovanjskimi bloki in del industrijske cone na Teznu. Na severu in vzhodu je mejila na ob\xc4\x8dino Maribor-Tabor, na jugu na KS Martin Kon\xc5\xa1ak in vzhodu na Stra\xc5\xbeunski gozd, ki se je nahajal v Ob\xc4\x8dini Maribor-Pobre\xc5\xbeje. Povr\xc5\xa1ina KS je merila 81,25 ha.\n_START_SECTION_\nPrebivalstvo\n_START_PARAGRAPH_\nPo \xc5\xa1tevilu prebivalcev je bila to naj\xc5\xa1tevil\xc4\x8dnej\xc5\xa1a KS v Ob\xc4\x8dini Maribor-Tezno saj je imela leta 1987 pribli\xc5\xbeno 4600 prebivalcev.'